ועדת הכספים, כנסת 24, פרוטוקול מספר 303, 2022-06-15 10:00

אלכס קושניר: אני פותח את ישיבת ועדת הכספים.

אלכס קושניר: הסעיף השני בסדר היום הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018) (תיקון - הקצאת סכום לרשויות המקומיות הסמוכות לנמל התעופה בן-גוריון), התשפ"ב-2021.

אלכס קושניר: בשבוע שעבר החוק עבר בקריאה טרומית.

אלכס קושניר: לחבר הכנסת גפני יש הצעת חוק זהה.

משה גפני: יש לי הצעה לסדר.

אלכס קושניר: הצעה לסדר עושים בדרך כלל בתחילת דיון.

ינון אזולאי: פינדרוס אמר שלא נתת היום הצעה לסדר.

אלכס קושניר: הוא לא ביקש.

אלכס קושניר: מי שמבקש, מקבל.

אלכס קושניר: הצעת החוק הזו אמורה לתקן איזשהו עיוות שקיים בכל הנושא של הקצאת הסכומים לרשויות הסמוכות לנמל התעופה בן גוריון.

אלכס קושניר: אני אתן ליועצת המשפטית להציג את הרקע לדברים ואז ניתן לחברי הכנסת לדבר.

שלומית ארליך: הצעת החוק היא תולדה של תיקון שנעשה במסגרת הצעת חוק ההסדרים לשנת 2019.

שלומית ארליך: במסגרת סעיף 3 להצעת חוק ההתייעלות הכלכלית (תיקוני חקיקה) להשגת יעדי התקציב לשנת התקציב 2019, תוקן חוק ההתייעלות הכלכלית (תיקוני חקיקה) להשגת יעדי תקציב לשנות התקציב 2017 ו-2018 ונוסף לו פרק ד'1 שעניינו בתשלום ארנונה לרשויות הסמוכות לנמל התעופה בן גוריון.

שלומית ארליך: בהתאם לתיקון שנקבע, נקבע מנגנון חלוקתי להקצאת סכום מתקציב משרד הפנים שיוקצה בכל שנה לרשויות המקומיות הסמוכות לנתב"ג, כולן או חלקן, בהתאם לכללי חלוקה שיקבע שר הפנים בהסכמת שר האוצר ובכפוף לעקרונות אחידים לחלוקה שנקבעו בחוק שהם:

שלומית ארליך: גודל האוכלוסייה ברשות המקומית.

שלומית ארליך: היקף שטח הנכסים שבתחום הרשות המקומית שאינם מבני מגורים לשם חישוב הארנונה.

שלומית ארליך: המנגנון שקבוע מורכב משני מעגלי חלוקה.

שלומית ארליך: המעגל הראשון מוסדר בסעיף 25א(ב) וקובע שיוקצה סכום ששווה ל-35 אחוזים לפחות מהתקציב השנתי ל-6 רשויות מקומיות שמנויות בסעיף, שזאת עיריית אור יהודה, עיריית לוד, מועצה אזורית חבל מודיעין, מועצה אזורית עמק לוד, עיריית יהוד נווה מונסון ומועצה מקומית שוהם.

שלומית ארליך: החלוקה ביניהם תהיה כפופה לעקרונות שהקראתי קודם.

שלומית ארליך: במעגל החלוקה השני שמוסדר בסעיף 25א(א) יוקצה יתר התקציב, כלומר, 65 אחוזים לרשויות מקומיות סמוכות אחרות לנמל התעופה, גם זה בכפיפות לעקרונות החלוקה שהקראתי.

שלומית ארליך: בנוסף לעקרונות החלוקה נקבע שיכול שייקבעו כללי חלוקה שונים על ידי שר הפנים בהסכמת שר האוצר, גם ביחס ל-6 הרשויות וגם ביחס ליתר הרשויות, וכן נקבע ששר הפנים, בהסכמת שר האוצר, רשאי להורות לגבי שנת כספים מסוימת שחלק מהסכום שייקבע בתקציב משרד הפנים יוקצה לכלל הרשויות המקומיות בישראל בהתאם לקרן לצמצום פערים בין רשויות מקומיות.

שלומית ארליך: התיקון לחוק נוצר על רקע סעיף 2(5) לחוק ההתייעלות לשנת 2019 שקבע ש-50 אחוזים מהעודפים שיצטברו מדי שנה בקופת רשות שדות התעופה יועברו לאוצר המדינה בצורת תמלוג ועל רקע סעיף 2(8) שקבע לרשות שדות התעופה פטור מתשלום אגרה, ארנונה או כל תשלום חובה אחר שמשתלמים לרשות המקומית.

שלומית ארליך: כנגד התיקון הזה הוגשו 3 עתירות במהלך השנים 2018 ו-2019.

שלומית ארליך: העותרות הן מועצות מקומיות ששוכנות בקרבה לנתב"ג כאשר במקור הן ביקשו שהחוק יתוקן כך שגם הן תיכללנה ברשימת ששת היישובים שמצויים במעגל הראשון ושייקבע שהן זכאיות לקבל 35 אחוזים מהתקציב שמוקצה למעגל הראשון.

שלומית ארליך: לחלופין הן ביקשו את ביטול סעיף 25א(ב) שעניינו באותן 6 רשויות וזה בעצם מה שעומד לדיון גם היום בפני בית המשפט.

שלומית ארליך: עיקר הטענה בהיבט הזה נסובה על הטענה לפגיעה בשוויון, בזכות הקניין, בשל חלוקה לא הוגנת של הכספים.

שלומית ארליך: מאז ועד עכשיו התקיים דיון בעניין בבית המשפט והוחלט להתמקד בשאלת הביטול של אותו סעיף שמתייחס ל-6 הרשויות, סעיף 25א(ב) ובית המשפט הורה על קיום דיון בהרכב מורחב בסוף חודש יולי הקרוב.

שלומית ארליך: בהצעת החוק מוצע למחוק את אותו סעיף 25א(ב) שמקצה חלק מהתקציב ל-6 הרשויות הספציפיות ולהשאיר את מעגל החלוקה השני באופן שיאפשר חלוקה של התקציב המלא שיוקצה לרשויות הסמוכות לנתב"ג.

אלכס קושניר: תודה רבה.

אלכס קושניר: חברי הכנסת, בבקשה.

אלכס קושניר: חבר הכנסת גפני

משה גפני: אדוני היושב ראש, אני הנחתי את הצעת החוק הזו בכנסת הקודמת.

אלכס קושניר: חשבתי שתתחיל מזה שאתה מוחה.

משה גפני: תכף.

משה גפני: אני הנחתי את הצעת החוק הזאת בקדנציה הקודמת בעקבות העצה שקיבלתי מהיועצות המשפטיות.

משה גפני: בדיונים שקיימנו אז הייתה רשות אחת שלא השתתפה בדיונים האלה.

משה גפני: אני לא מבין למה מכיוון שהדיונים היו פומביים אבל היה באמת מצב שבו אי אפשר היה לעמוד בבג"ץ בעניין הזה ו הם קיבלו גם צו מניעה ולכן הנחתי את הצעת החוק.

משה גפני: זו הצעת חוק שהלשכה המשפטית אמרה שצריך לעשות, שזה נוגע לאותן רשויות שהן במעגל הראשון של היישובים הסמוכים לנמל התעופה בן גוריון.

משה גפני: הלכו לבחירות, הקדנציה נסתיימה ואני הנחתי את הצעת החוק מחדש.

משה גפני: ראיתי יושב ראש הוועדה הניח את אותה הצעת חוק וזה בסדר.

משה גפני: אני חושב שזה התפקיד שלך אבל אני הנחתי אותה קודם ולא מופיע בדברים, מה שהתקנון מחייב לכתוב, שיש גם הצעת חוק שלי אבל זה לא משנה.

משה גפני: היות ולו יש פריימריס ולי לא, אצלו זה משנה ואצלי לא.

נירה שפק: אבל כתוב.

שלומית ארליך: כתוב בכנסת ה-23.

אלכס קושניר: כן.

אלכס קושניר: בכנסת ה-23.

אלכס קושניר: הוא הניח גם בכנסת ה-24.

אלכס קושניר: יש לה כבר פ'.

שלומית ארליך: יש לה פ'.

משה גפני: ודאי.

משה גפני: אני הנחתי את זה ראשון.

שלומית ארליך: כנראה זה נשמט מהנוסח.

שלומית ארליך: חבר הכנסת הגיש הצעת חוק טרומית שמספרה 399/24.

שלומית ארליך: מבחינת הסטטוס שלה, היא מונחת על שולחן המליאה.

אלכס קושניר: אם וכאשר נביא את הצעת החוק הזו להצבעה בקריאה ראשונה, הוא יוכל להצמיד?

ינון אזולאי: שאלה בנושא הזה.

ינון אזולאי: מי צריך לקחת אחריות, הלשכה המשפטית או היושב ראש?

ינון אזולאי: לא חשוב.

שלומית ארליך: אני מוכנה לקחת את האחריות.

משה גפני: סתם.

משה גפני: זה בסדר.

ינון אזולאי: לא.

ינון אזולאי: אני לא רוצה.

ינון אזולאי: בסוף זה יגיע למסקנות אישיות ואנחנו לא רוצים להגיע לזה.

אלכס קושניר: אני אדאג שזה יוצמד.

משה גפני: אני הסכמתי עם מה שאתה אומר.

משה גפני: טעות לעולם חוזרת.

אלכס קושניר: זאת אומרת, אתה לא חושד במישהו שעשה משהו.

משה גפני: לא.

משה גפני: לא.

משה גפני: זו הייתה טעות.

משה גפני: האמת היא שגם אני בטעות הזאת.

משה גפני: כשאני ראיתי את זה על סדר היום, הייתי צריך לבוא ולהגיד אבל לא ייחסתי לזה חשיבות.

משה גפני: לא משנה.

ינון אזולאי: הרב גפני, סליחה, מילה בעניין הזה.

ינון אזולאי: אני לא אוהב לסכסך.

אלכס קושניר: אבל לפעמים הוא נאלץ לעשות משהו שהוא לא אוהב.

ינון אזולאי: לא.

ינון אזולאי: אם היה לו יועץ טוב, היה צריך לראות וברגע שזה עולה למליאה להצמיד.

ינון אזולאי: שהחרדים שוב יסיקו מסקנות.

משה גפני: דווקא זה לא מהחלק החרדי שלי.

ינון אזולאי: זה שיושב מאחורי הבין.

משה גפני: סיימנו את הפרשה הזאת בזה שאמרת שזה יבוא לקריאה ראשונה ותצמיד את זה.

משה גפני: זה בסדר גמור.

משה גפני: הסיפור מבחינתי בעניין הזה הסתיים.

משה גפני: מה שלא הסתיים זה ההודעה שהוצאתם.

משה גפני: אני נפגעתי מאוד מאוד.

משה גפני: אני השקעתי בעניין הזה של היישובים הסמוכים לשדה התעופה הרבה מאוד זמן והרבה מאוד אנרגיות.

משה גפני: זה לא סיפור של מה בכך וזה לא סיפור פשוט.

משה גפני: יש רשויות מקומיות שם שאם אין להן את הכסף הזה, הן סובלות באופן דרמטי.

משה גפני: לא רק הן אלא התושבים שלהן שנמצאים בסמיכות לשדה התעופה.

משה גפני: כשאתם הוצאתם הודעה, אני הרגשתי את עצמי כלול בה.

משה גפני: היות ואתה הגשת הצעת חוק, אז הצעת החוק הזאת יצאו בני ברק, אלעד, אריה דרעי, החרדים.

משה גפני: מה זה קשור אחד לשני?

משה גפני: אני הבאתי את החוק הזה.

משה גפני: אני הבאתי אותו בפעם הקודמת, בקדנציה הקודמת, אני תומך בו היום, אני חושב שצריך לסייע ליישובים האלה.

משה גפני: אין ביניהם אף ישוב חרדי.

משה גפני: כל השישה עליהם אנחנו מדברים, אין ישוב חרדי.

משה גפני: זה בכלל לא רלוונטי כל העניין הזה.

משה גפני: מבחינתי אני מרגיש כאילו אתם פגעתם בי.

משה גפני: אני הובלתי את החוק הזה, גם עכשיו אני נצמד אליך ואני חושב שאתה עושה נכון כשאתה מביא את החוק, אני חושב שצריך לפתור את הבעיה.

אלכס קושניר: הרשויות לא מקבלות כסף עכשיו.

משה גפני: בדיוק.

משה גפני: זה היה כמו הטבות מס כאשר הממשלה הייתה צריכה להביא את החוק ולקחתי את זה על עצמי כי אחרת בג"ץ היה פוסל את זה.

משה גפני: לא היו מקבלים בכלל, כמו שקורה עכשיו עם היישובים הסמוכים לשדה התעופה בן גוריון.

משה גפני: אני תומך בחוק הזה, אני חושב שצריך ללמוד אותו, להצביע עליו ולנסות לקדם אותו.

משה גפני: אני רק מבקש ממך במחלקת ההסברה של ישראל ביתנו להוריד את העניין הזה מסדר היום.

משה גפני: יש לכם מספיק על מה לדבר.

משה גפני: אתם מדברים על החרדים חופשי חופשי, לא צמוד לכלום, אבל זה לא נכון.

משה גפני: אני איתך בחוק הזה.

אלכס קושניר: אני שמח שאתה איתי בחוק הזה.

משה גפני: אני עשיתי אותו.

משה גפני: איזה מין דיבורים אלה בכלל?

אלכס קושניר: המטרה שלי בחוק הזה היא לעשות שלושה דברים.

אלכס קושניר: הדבר הראשון הוא קודם כל לוודא שאנחנו מחוקקים אותו מהר ככל שניתן כדי שהרשויות יוכלו לקבל כסף.

אלכס קושניר: הדבר השני שאנחנו חייבים לוודא כוועדה זה שברגע שהחוק הזה עובר ואותן 6 רשויות מפסיקות להיות רשויות שאליהן מיועד סכום כסף מסוים, אנחנו נצטרך לראות במשרד הפנים את התקנות החדשות ולראות איך הכסף מתחלק.

אלכס קושניר: צריך לוודא שהרשויות שבאמת סובלות מהפגיעה בגלל קרבתן לשדה התעופה, הכסף שם לא פוחת.

אלכס קושניר: הדבר השלישי שצריך לעשות זה לוודא שמי שמקבל את הכסף הוא רלוונטי לנתב"ג ולא רשויות שנמצאות קילומטרים, מספיק רחוקות, אני לא רוצה לנקוב במספרים, שמקבלות.

משה גפני: אתה חוזר מילה במילה על מה שאמרתי בהיותי יושב ראש הוועדה עת החוק הזה עלה לדיון.

ינון אזולאי: בנושא הזה, להמשיך את מה שהוא אמר.

ינון אזולאי: חברך עודד פורר היה כאן והצביע בעד ואמר שחייבים להעביר את זה כך.

ינון אזולאי: גם כשאתה מדבר על אותן רשויות שכביכול, והזכרתם אותן – בני ברק – עם כל הכבוד, זה לא קשור.

ינון אזולאי: גם הן נפגעות וגם עודד פורר הצביע כאן בעד.

ינון אזולאי: צריך לבדוק אם הייתם בקואליציה או לא.

משה גפני: הם היו בקואליציה.

משה גפני: נדמה לי שאיווט היה שר הביטחון.

משה גפני: אני הייתי פעם חבר שלו.

אלכס קושניר: הרבה מים זרמו מאז.

משה גפני: לא רק הרבה מים.

משה גפני: אני גם חזרתי בתשובה מאז.

ינון אזולאי: כנראה שהוא חזר בשאלה.

ינון אזולאי: בכל מקרה, אני רוצה להגיד לך שזה לא נכון לתקוף לא את השר דרעי ולא אף אחד אחר בנושא הזה כי הייתה כאן תמימות דעים.

ינון אזולאי: אם צריך לתקן, צריך לתקן וכולנו בעד לתקן.

אלכס קושניר: נתקן ונוודא שאותם עקרונות שאמרתי, הם אלה שאנחנו מקבלים.

אלכס קושניר: משרד הפנים, בבקשה.

תומר ביטון: בוקר טוב אדוני היושב ראש.

תומר ביטון: אנחנו כמובן תומכים בתיקון.

ינון אזולאי: זאת ההזדמנות לומר לך בהצלחה.

ינון אזולאי: אתה יחסית די חדש אבל אתה ותיק, באת עם ממקום טוב, מבאר שבע.

משה גפני: אנחנו תומכים בך.

ינון אזולאי: בגלל ה-ביטון או בגלל ה-באר שבע?

אלכס קושניר: בגלל ה-ב'.

אלכס קושניר: ב' זה מאוד מאוד קרוב ל-ג'.

תומר ביטון: אנחנו כמובן מבקשים שהתיקון ייעשה בהתאם למה שמונח כאן.

תומר ביטון: בכל מקרה, כמובן שהתקנות שיובאו יהיו תקנות כאלה שיסדירו את החלוקה לאותן רשויות שסמוכות ונפגעות מהנושא של נתב"ג.

תומר ביטון: זאת הכוונה.

משה גפני: לנו יש עניין שאלה שסמוכות ממש, גם דנו על זה והן סמוכות והן נמצאות בתוך העניין, שלא ייפגעו כתוצאה מהחוק.

תומר ביטון: זה יוסדר במסגרת התקנות בהתאם לכללים שנקבעו בחוק.

אלכס קושניר: תודה.

אלכס קושניר: משרד המשפטים.

מיכאל מלכיאלי: אין לי מה להוסיף.

ינון אזולאי: אין מציאות כזו שכאן משרד המשפטים לא מוסיף.

מיכאל מלכיאלי: כמו שידוע לכם הממשלה תמכה בהצעת החוק.

אלכס קושניר: למה הממשלה לא הביאה הצעת חוק כזאת?

ינון אזולאי: יש לי תשובה גם לזה.

ינון אזולאי: אם גפני היה מגיש את זה כהצעת חוק, אני מודיע לך שזה היה מוצמד לממשלתית.

ינון אזולאי: זה קרה לי במספר מקרים.

ינון אזולאי: ברגע שאתה הגשת את זה, יותר קל להם לא להביא את זה כהצעה ממשלתית אבל אם גפני היה מגיש את זה, זה היה מגיע גם כהצעה ממשלתית.

אלכס קושניר: אני לא בטוח.

אלכס קושניר: משרד האוצר.

ידידיה גרינוולד: אגף.

ידידיה גרינוולד: התקציבים, משרד האוצר.

ידידיה גרינוולד: כמו שנאמר כאן, הצעת החוק הזאת, מנסים לקדם אותה כבר הרבה זמן ואנחנו כמובן תומכים בה כמו שהממשלה גם אישרה.

אלכס קושניר: היום באמת הרשויות לא מקבלות את הכסף הזה.

ידידיה גרינוולד: נכון.

אלכס קושניר: ובשנה הקודמת?

ידידיה גרינוולד: בשנת 2021 כל הסכום הוקצה.

אלכס קושניר: קיבלו.

משה גפני: אני מחפש כל הזמן מה אצלי היה יותר טוב מאשר אצלך ולא מוצא.

משה גפני: עכשיו מצאתי.

משה גפני: אצלי העבירו את הכסף ואצלך לא מעבירים את הכסף.

אלכס קושניר: ראש העיר לוד.

יאיר רביבו: שלום לכולם.

יאיר רביבו: נמצאת איתי סגניתי אלווירה קוליחמן מישראל ביתנו כך שיש דברים שהם חוצי מפלגות וקואליציות.

יאיר רביבו: אנחנו כמובן יחד בקואליציה.

יאיר רביבו: אנחנו תומכים בחוק בלב שלם אם כי מדובר כאן במשהו שכביכול אמור לפגוע בנו.

יאיר רביבו: זה חוק שאמור להסיר את העיר לוד יחד עם עוד 5 רשויות נוספות מקלאב של 6 רשויות.

יאיר רביבו: לרקע שמסרה היועצת המשפטית, אני חייב להוסיף כמה דברים.

יאיר רביבו: לדעתי יש כאן

יאיר רביבו: התערבות לא נכונה של בג"ץ כי זה לא שבחרו איזה 6 רשויות יש מאין אלא אלה 6 רשויות שהתחילו בוועדת גבולות וכשהגיע חוק ההסדרים בו רצו להפריש 50 אחוזים מרווחי רשות שדות התעופה, הגענו למסקנה עם כולם – עם הממשלה, עם הכנסת, עם יושב ראש הוועדה דאז חבר הכנסת גפני – שכדאי לסגור את הדיל הזה כבר שם.

יאיר רביבו: אני רוצה לומר שבוועדת גבולות דיברו איתנו על סכומים של 500-400 מיליון שקלים וכאשר הגענו לכאן לאותו לילה ארוך הסכום היה 100 מיליון ובסוף הלילה הסכום ירד ל-35 אחוזים.

יאיר רביבו: אני אתחיל בשתי אנקדוטות.

יאיר רביבו: המקום היה שייך לעיר לוד משנת 1937, עת הבריטים הקימו את השדה.

יאיר רביבו: במשך 40 שנים זה נקרא שדה התעופה לוד.

יאיר רביבו: היינו מקבלים ארנונה, היינו מנהלים את השדה.

יאיר רביבו: מסופר על כך שפעם ראש העיר, בשנת 1977, לא רצה לשלוח חמור עם שני סיידים לצבוע את הפסים ואז אמרו שני חמורים, החמור שלו הלך והחמור של ראש העיר שלא שלח לצבוע ולכן החליטו לחוקק את חוק נתב"ג.

יאיר רביבו: אנקדוטה שנייה מספרת על כך שחוק נתב"ג עבר בשני קולות מול קול אחד במליאה.

יאיר רביבו: אז החליטו להפוך אותו לשטח גלילי.

יאיר רביבו: מאז הכול היסטוריה.

יאיר רביבו: במשך 40 ומשהו שנים השדה הוא לא שלנו ואנחנו נפגעים פגיעה ממשית.

יאיר רביבו: אנחנו נפגעים גם מאובדן הכנסות של ארנונה, גם ממטרדי רעש וגם מזה שאנחנו לא יכולים לבנות לגובה.

יאיר רביבו: אזור התעשייה בלוד שהוא אזור מאוד מבוקש, אפשר לבנות בו בין 7 ל-8 קומות במקום לבנות מגדלים של הבנקים למשל כאשר אז היינו משופים בארנונה.

יאיר רביבו: בדיונים הצענו המענק לא יהיה 100 מיליון שקלים או 200 מיליון או 50 מיליון שקלים אלא יהיה תלוי רווחי נתב"ג.

יאיר רביבו: אני זוכר שאני אישית אמרתי את זה.

יאיר רביבו: ישבתי כאן ואמרתי שיכול להיות ששנה אחת תהיה מלחמה או מגפה – זה היה שנה אחת לפני הקורונה וכמובן לא ידענו שהיא תבוא – ובאמת אולי בשנתיים האחרונות לא היינו צריכים לקבל כלום אבל בשנה לפני הקורונה ובשנה הזאת ובעזרת השם בשנה הבאה יהיו טובות, צריך לתת שיפוי יותר רציני.

יאיר רביבו: כרגע מה שעומד לפתחנו זה איך לעזור לרשויות.

יאיר רביבו: אני רוצה לומר שאנחנו מתחילת 2022, כבר 6 חודשים, לא מקבלים שקל מה-23 מיליון שקיבלנו קודם לכן, כסף בשוטף, וזה קורה בשנה הכי קשה שהייתה לעיר לוד, אחרי הפרעות ואחרי כל הדברים הקשים שהעיר עברה.

יאיר רביבו: לא קיבלנו אגורה וזה דבר שמכביד עלינו.

משה גפני: למה אתם לא מקבלים?

יאיר רביבו: כי בג"ץ קבע.

משה גפני: בג"ץ לא קבע כלום.

משה גפני: הוא נתן צו ביניים ואמר שהמדינה תשיב.

משה גפני: אז הנה, יושב ראש הוועדה מביא הצעת חוק.

משה גפני: למה מפסיקים לתת את הכסף?

יאיר רביבו: אם משרד הפנים ומשרד המשפטים יכולים כרגע להמשיך את שנת 2021, אנחנו נשמח.

משה גפני: הם יכולים.

משה גפני: אף אחד לא עצר אותם.

יאיר רביבו: אם נראה שיש עיכוב בחקיקה, בוודאי שנבוא ונדרוש לחלק בינתיים את מה שהיה בשנה שעברה.

משה גפני: אף אחד לא אמר למשרדי הממשלה להפסיק.

אלכס קושניר: חבר הכנסת גפני, רגע, אתה מעלה נקודה מאוד חשובה.

אלכס קושניר: משרד המשפטים.

יאיר רביבו: אני הבנתי שיש מניעה משפטית לחלק.

אלכס קושניר: בואו נשמע את זה.

משה גפני: יש צו ביניים אבל אין צו מניעה.

רון אלמוג: הלשכה המשפטית, משרד הפנים.

רון אלמוג: אין צו מניעה.

רון אלמוג: יש צו על תנאי שהוצא והרחבת הרכב.

רון אלמוג: זה לאור הליכי החקיקה ולאור הקשיים המשפטיים שעלו.

רון אלמוג: אנחנו כרגע תקועים בגלל שהתקנות יכולות להיות שונות במצב החוקי הקודם.

משה גפני: אדוני, עם כל הכבוד, יש מאחורי הדיבורים האלה ערים.

משה גפני: יש שם תושבים.

משה גפני: אם אין משהו שעוצר את זה, מה השאלה?

אלכס קושניר: אני יכול לפתור לך את הדילמה.

אלכס קושניר: אני כותב שתחולת החוק מה-1 בינואר 2023 ואז הבעיה נפתרה.

רון אלמוג: לכן הממשלה תמכה בהצעת החוק הזאת שאמורה לפתור את הקטעים המשפטיים ולאפשר את התקנות.

אלכס קושניר: הוא אומר שהתקנות יכולות להשתנות בעקבות החוק.

אלכס קושניר: אני אגיד לך שני דברים.

אלכס קושניר: אני לא חושב שהקשר של משרד הפנים עם הרשויות הוא קשר חד פעמי.

אלכס קושניר: הוא קשר רב שנים.

אלכס קושניר: לכן גם אם עכשיו אתה תשלם, אם אין לך צו מניעה, אתה יכול לשלם - אז תשלם.

אלכס קושניר: מקסימום משהו ישתנה, תקזז.

משה גפני: בדיוק.

אלכס קושניר: אבל אתה כבר בסוף חודש יוני והרשויות לא מקבלות כלום.

ינון אזולאי: אני רוצה להזכיר לך עוד דבר קטן.

ינון אזולאי: כשזה עבר כאן בוועדה, זה עבר ייעוץ משפטי, גם את יהודה זמרת, גם ייעוץ משפטי של הכנסת.

ינון אזולאי: אם יש מחלוקת מול בית המשפט, אין בעיה.

ינון אזולאי: אחר כך כאשר תהיה פסיקת בית המשפט, בסדר, שיחליטו מה שיחליטו, בינתיים החוק יעבור וזה יתקן את זה.

ינון אזולאי: אם תהיה פסיקה להחזיר אחורה - אין בעיה, תבואו ותתמודדו עם ראשי הערים אבל אתה לא יכול להפסיק את התקציב הזה.

רון אלמוג: זה לא עניין של קיזוז.

נירה שפק: הוועדה יכולה להנחות את המשרד הממשלתי.

אלכס קושניר: לא.

אלכס קושניר: מה פתאום?

אלכס קושניר: את לא יכולה להנחות את משרדי הממשלה לשלם.

אלכס קושניר: אין דבר כזה.

נירה שפק: לא.

נירה שפק: זה לא מה שאמרתי.

נירה שפק: אני אחדד את מה שאמרתי.

נירה שפק: אם יש נוהל שאמור להיות ואין שום דבר שסותר אותו, כוועדה וכחברי כנסת שעושים בקרה על פעולת הממשלה יכולים לבוא - נעדן את זה, לא להנחות – לבקש הסבר עם זה שתוך 10 ימים ישלמו.

אלכס קושניר: לכן אנחנו כאן.

יאיר רביבו: אני רוצה להוסיף.

יאיר רביבו: כל שבוע אני כותב לתומר ביטון.

יאיר רביבו: בשנה הזאת לא רק שלא קיבלנו כספים ממשלתיים אלא נאלצנו להתמודד עם הוצאות ביטחון, מצלמות, תגבור שומרים בגלל המצב שהיה בלוד.

יאיר רביבו: אני לא רוצה לבוא כרגע בטרוניה, אבל אולי אף אחד לא יודע שמאז הפרעות העיר לוד לא קיבלה שקל אחד מממשלת ישראל.

יאיר רביבו: היה רצון טוב, היו הרבה דברים שדיברו.

ינון אזולאי: ביקשו מכם להכין תוכנית כמה עלויות ומה הנזק שהיה לכם.

ינון אזולאי: הייתי אצלכם בסיום.

יאיר רביבו: רק מס רכוש.

יאיר רביבו: עכשיו אנחנו בקיץ, יש קייטנות , סבסודים וכולי ואין לנו שום דבר.

אלכס קושניר: הנקודה ברורה.

אלכס קושניר: משרד הפנים.

תומר ביטון: העניין הוא לא תשלום אלא התקצוב.

תומר ביטון: בסופו של דבר לעשות את הקיזוזים זה לא עניין של הקיזוז עצמו או הקדמת תשלומים כי לזה יש למשרד הפנים גם כלים כדי לסייע תזרימית לרשויות המקומיות.

תומר ביטון: זה לא העניין.

תומר ביטון: העניין בסופו של דבר הוא שאנחנו על התקנות, רוצים להביא אותן כמה שיותר מהר וברגע שיהיו תקנות גם נוכל לתקצב את הרשויות וגם הן ידעו מה התקציב שלהן.

נירה שפק: הוועדה הזאת מקבלת לפחות פעם בשבוע, כמו שהיה בדיון הקודם וכמו שימשיך, העברות.

נירה שפק: כשמשרד ממשלתי רוצה לעשות העברה, הוא דואג להגיע לכאן.

משה גפני: ברור שהרשויות האלה יקבלו בתקציב הזה בעקבות החוק ובעקבות התקנות.

משה גפני: יקבלו.

משה גפני: זה בטוח.

משה גפני: אתם יכולים לתת להם מקדמה היום?

משה גפני: הרי בטוח שהן יקבלו.

תומר ביטון: המקדמה לא תסייע להן.

משה גפני: מי אמר שהיא לא תסייע להן?

משה גפני: לא לסייע בכלל זה לא מה שמסייע.

ינון אזולאי: השאלה אם החוק בתוקף.

ינון אזולאי: אם החוק הישן בתוקף, נפעל לפי החוק הישן.

תומר ביטון: בסופו של דבר הן צריכות תקציב כדי להסתמך עליו ולא מקדמה.

תומר ביטון: אם בסופו של דבר אנחנו נקזז את המקדמה הזאת, זה לא טוב.

ולדימיר בליאק: אבל החוק בתוקף.

ולדימיר בליאק: אין צו מניעה.

ולדימיר בליאק: למה לא להעביר את הכסף?

רון אלמוג: אנחנו עובדים במקביל על תיקון תקנות.

רון אלמוג: במקביל להצעת החוק הזאת שמתקדמת כאן עובדים גם על תיקון תקנות.

משה גפני: למה הפסקתם את התקצוב?

משה גפני: מי הירשה לכם להפסיק את התקצוב?

משה גפני: על סמך מה קבעתם את זה?

רון אלמוג: התקצוב הופסק כי התקנות הקודמות פקעו.

רון אלמוג: התוקף נסתיים.

משה גפני: למה לא הארכתם אותן?

נירה שפק: למה לא הארכתם אותן במקביל?

ינון אזולאי: היועצת המשפטית, ברגע שתקנות פוקעות, אין מה לעשות?

שלומית ארליך: זה המשרד.

נירה שפק: גילינו שתלוי איזה תקנות.

נירה שפק: היינו כאן השבוע באיזה דיון.

ינון אזולאי: מה העניין שלא להאריך אותן?

ינון אזולאי: את אומרת שהם רצו לראות מה קורה עם החוק.

אלכס קושניר: אם נגיד הכנסת לא הייתה מביאה את החוק, מה הייתם עושים?

רון אלמוג: בכל מקרה יש עבודה על תקנות חדשות.

אלכס קושניר: בסדר, יש עבודה על תקנות, אחלה, אבל אני אומר לך שנגיד שהחוק לא משתנה.

אלכס קושניר: האופוזיציה הלא אחראית מפילה את הצעת החוק.

אלכס קושניר: מה עושים?

רון אלמוג: עובדים על התקנות, מביאים אותן ומאשרים.

אלכס קושניר: אבל על סמך מה?

אלכס קושניר: אתה מאשר תקנות על בסיס חוק.

אלכס קושניר: נכון?

אלכס קושניר: על בסיס איזה נוסח אתה מאשר את התקנות?

אלכס קושניר: הנוסח החדש או הישן?

ינון אזולאי: הישן.

ולדימיר בליאק: הקיים.

משה גפני: תן ליושב ראש תשובה על שאלה פשוטה.

רון אלמוג: אני אומר שבכל מקרה - - -

אלכס קושניר: תענה לי לשאלות.

אלכס קושניר: אל תענה על מה שאתה רוצה.

אלכס קושניר: תענה על מה שאני שואל.

אלכס קושניר: אני שואל אותך שאלה פשוטה.

אלכס קושניר: אם הכנסת לא מקדמת את החקיקה, מה אתה עושה?

רון אלמוג: אנחנו בכל מקרה עובדים על התקנות.

אלכס קושניר: אבל אתה עובד על תקנות על פי נוסח קיים.

אלכס קושניר: נכון?

אלכס קושניר: לא על פי הנוסח החדש.

רון אלמוג: התקנות שהן בעבודה הן צופות פני עתיד לפי הנוסח החדש.

אלכס קושניר: הבנתי.

אלכס קושניר: אין נוסח חדש, מה אתה עושה?

אלכס קושניר: אני מפסיק את הדיון עכשיו.

רון אלמוג: אם הכנסת לא תקדם את הצעת החוק, המשרד יעבוד ויגבש תקנות לפי הנוסח הישן.

אלכס קושניר: התקנות שלכם בשנת 2021 פקעו.

אלכס קושניר: נכון?

רון אלמוג: כן.

אלכס קושניר: למה לא הארכתם אותן?

רון אלמוג: כי נעשתה במשרד עבודה כדי לשפר ולטייב את התקנות.

רון אלמוג: לא להאריך את התקנות שהיו.

אלכס קושניר: בסדר.

אלכס קושניר: מתי התחלתם את העבודה על התקנות?

רון אלמוג: לא יודע להגיד בדיוק מתי.

רון אלמוג: העבודה התקיימה.

אלכס קושניר: כשהתחלתם את העבודה, עשיתם אותה על בסיס נוסח ישן כי הנוסח הזה עוד לא היה קיים.

אלכס קושניר: נכון?

אלכס קושניר: אם כן, איפה מסתיים התהליך הזה?

תומר ביטון: לא.

תומר ביטון: כמו שנאמר כאן, אנחנו התחלנו לעבוד על התקנות בהתאם לנוסח שאמור להתאשר כאן.

ינון אזולאי: כלומר, עד אז לא עבדתם על התקנות.

ינון אזולאי: אני אעשה בקצרה.

ינון אזולאי: בשנת 2021, באיזה תאריך פג תוקף התקנות בשנת 2021?

תומר ביטון: בסוף השנה.

ינון אזולאי: כלומר, מסוף השנה עדיין החוק הזה לא נמצא.

ינון אזולאי: היה צריך לא בסוף השנה כאשר פג תוקף התקנות אלא חודשים-שלושה לפני כן לעבוד על תקנות חדשות.

ינון אזולאי: לא עבדו על התקנות החדשות - מבחינתכם, זה ימשיך.

ינון אזולאי: מה הביא אתכם לעשות תקנות?

ינון אזולאי: הגיש יושב ראש הוועדה הצעת חוק ביחד עם הרב גפני.

ינון אזולאי: הגישו איזשהו חוק ואמרתם הנה, יש כאן איזשהו חוק שמבקשים את חוות הדעת שלכם, בואו נתחיל לעבוד על תקנות, למה?

ינון אזולאי: כי כאשר נצטרך לבוא לתת דין וחשבון לוועדת הכספים, אנחנו נגיד לוועדת הכספים שאנחנו עובדים על התקנות.

ינון אזולאי: כדי להגיד לנו שעכשיו עובדים על התקנות, זה לא נכון.

ינון אזולאי: אגב, הלשכה המשפטית היא הבעיה ולא השלטון המקומי.

ינון אזולאי: הלשכה המשפטית היא הבעיה כי אתם הרי יודעים וכל תקנה לפני שפג תוקפה מגיעה אליכם.

נירה שפק: מצופה.

ינון אזולאי: אתם צריכים לדעת שתוקף התקנות פג.

ינון אזולאי: אתם צריכים לדעת שצריך להכין את התקנות החדשות.

ינון אזולאי: אתם צריכים לדעת לקראת מה אתה הולך, התקנות הקודמות או החדשות.

אלכס קושניר: אגב, זה הרבה יותר מזה.

אלכס קושניר: אתם החלטתם שאתם לא משלמים ואתם לא מביאים חקיקה ממשלתית שתתקן את הבעיה שאתם חושבים שקיימת.

נירה שפק: אלכס, אל תתחמק.

נירה שפק: אני פונה אליך ואל גפני.

נירה שפק: אתם שניכם אשמים.

נירה שפק: אם לא הייתם עושים את החוק, הרשויות היו מקבלות.

נירה שפק: בגללכם לא עבדו.

אלכס קושניר: נכון.

אלכס קושניר: חיכיתם לחוק ולכן לא עבדתם?

אלכס קושניר: אני לא מבין.

נירה שפק: אני ממש כועסת.

ינון אזולאי: היה להם זמן מסוים שהם בכלל לא עשו כלום.

נירה שפק: אני רוצה לומר שעל גפני אני כועסת פעמיים כי פעמיים הוא הגיש את זה ופגע בעבודה של המשרדים.

משה גפני: אני מסכים איתך שאני אשם ואלכס אשם.

נירה שפק: הנה, מצאתי עוד משהו משותף ביניכם.

ולדימיר בליאק: עוד סיבה לעצור את החקיקה הפראית הפרטית בכנסת.

משה גפני: זה חשוב מה שנירה אומרת.

משה גפני: את צריכה לדעת שהמשרד הפסיק את התשלום עוד לפני שאנחנו דיברנו על חוק.

נירה שפק: ברור לי.

נירה שפק: לכן אני צינית.

אלכס קושניר: משרד הפנים, אני עכשיו צריך לשקול מה יותר מהר.

אלכס קושניר: האם להעביר את החוק ואז לחכות לתקנות שלכם או פשוט להפסיק את הדיון על החוק כדי להסביר לכם שאתם חייבים לשלם ואחר כך נחזור.

יאיר רביבו: חברים, בוא נשים את הפיל בחדר.

יאיר רביבו: פחדו מבג"ץ.

יאיר רביבו: בג"ץ אמר שבחוק הקיים הזה הוא לא מאשר את האפליה של הקלאב הסגור של 6 רשויות.

יאיר רביבו: מה שהיו צריכים לומר לבג"ץ שאין בעיה, אנחנו בדרך לחקיקה, יש חוק ישן ותקנות ישנות.

יאיר רביבו: יהיה חוק חדש, יהיו תקנות חדשות.

שלומית ארליך: בג"ץ 2020, מתי הבאתם את התקנות?

שלומית ארליך: מתי חוקקו התקנות?

אלכס קושניר: בשנת 2020, מתי הבאתם את התקנות?

שלומית ארליך: אתה יודע להגיד?

רון אלמוג: אני לא זוכר.

נירה שפק: אפשר לשאול מישהו.

שלומית ארליך: הבאתם אותם יחסית לקראת סוף שנת 2020.

רון אלמוג: זה היה לקראת סוף השנה.

ינון אזולאי: בשנת 2020 היה פער בין תוקף התקנות לשנת 221, אז חלו התקנות.

ינון אזולאי: היה פער והמשכתם לשלם.

ינון אזולאי: מה קרה שאתם לא ממשיכים לשלם?

רון אלמוג: בגלל שהתקנות הן תקנות תקציביות, למעשה משולם כל השנה גם בדיעבד.

רון אלמוג: אם התקנות מותקנות למשל בנובמבר, משולם כל השנה, ברגע שהתקנות מותקנות.

רון אלמוג: כשהתקנות לא בתוקף, אין מה לשלם.

רון אלמוג: ברגע שהתקנות הותקנו, זה לא מעתה והלאה אלא זה משלם על כל שנת התקציב.

אלכס קושניר: נציגי יהוד מונסון.

גיל סימנהויז: מנכ"ל עיריית יהוד מונסון.

גיל סימנהויז: בוקר טוב אדוני היושב ראש.

גיל סימנהויז: אני רוצה קודם כל לברך על קידום הצעת החוק.

גיל סימנהויז: לא אחזור על דבריו של ראש עיריית לוד אבל אני כן מוטרד ואני אומר למה.

גיל סימנהויז: בטיוטת התקנות הקודמות בשנת 2021, התוקף המקורי באחת הטיוטות היה סוף יוני 2022.

גיל סימנהויז: ברגע האחרון תוקף התקנות קוצר ל-31 בדצמבר 2021 ובאמת ברגע האחרון קיבלנו את הכסף.

גיל סימנהויז: למעשה גם משרד הפנים וגם משרד המשפטים, הייתה להם אופציה להאריך את התקנות עד 30 ביוני ומשלא עשו כך, היה עליהם לפעול כדי להסדיר את התקנות.

גיל סימנהויז: אנחנו עכשיו באמצע יוני, באמצע השנה, ללא ודאות כלכלית כמה כסף נקבל אם בכלל וזה מאוד מטריד.

גיל סימנהויז: אני גם מוטרד מהתיקון לחוק.

גיל סימנהויז: אני מבין את האמירה של בג"ץ אבל מה שאנחנו כרגע הולכים לתקן כאן זה בעצם להשמיט את אותן 6 רשויות שסובלות סבל ישיר מהצמידות לנתב"ג - מהגבלות הגובה, מהיעדר תשלום ארנונה, מפיתוח אזור התעסוקה של נבת"ג שהוא כבר לא מאות אלפי מטרים.

משה גפני: אבל זה בהתאם לקריטריונים הקיימים.

גיל סימנהויז: נכון.

משה גפני: המעגל הראשון יישאר בקריטריונים.

גיל סימנהויז: נכון.

משה גפני: הוא לא כתוב אבל הוא יישאר.

גיל סימנהויז: לכן אני מוטרד כי למעשה מבטלים כאן את סעיף 25א(ב).

אלכס קושניר: אל תהיה מוטרד.

אלכס קושניר: אני אומר לך שהוועדה תראה את התקנות ותדון בתקנות לפני שאנחנו מאשרים בקריאה שנייה ושלישית.

גיל סימנהויז: זאת בקשתי אדוני היושב ראש כי למעשה אנחנו היום יוצאים מהמועדון של אותן 6 רשויות שמוגבלות בגובה.

גיל סימנהויז: נתב"ג קידמו תוכנית לפיתוח אזור תעסוקה לא בשטח של אלפי מטרים אלא של מיליוני מטרים שנגזלים ישירות מהערים שעוטפות את נתב"ג וזה לא רק עסקים שהם תומכי נתב"ג אלא מדובר על הקמת בית מלון, מוזיאון לתעופה, כשאין שום סיבה שמוזיאון לתעופה לא יהיה אצל חברי בלוד או לא יהיה אצלנו ביהוד מונסון.

גיל סימנהויז: הוא לא חייב להיות בשטח של נתב"ג בפטור מארנונה.

אלכס קושניר: תודה רבה.

משה גפני: אדוני היושב ראש, אני מבקש להצהיר.

משה גפני: אני חושב שאנחנו צריכים לאשר את החוק הזה לקריאה ראשונה וכמו שאמרת לא להמשיך לקריאה השנייה והשלישית עד שאין לנו את הקריטריונים ושזה יבוא לכאן וכולי.

משה גפני: במקביל הוועדה צריכה לדרוש משרת הפנים להמשיך את התשלום בהתאם לקריטריונים שהיו עד היום.

משה גפני: היא נושאת באחריות מיניסטריאלית.

משה גפני: חשבתי בעקבות הדיון כאן לדבר איתה אבל אם אתה כוועדה, כיושב ראש ועדה, אומר לה שזה לא יכול להיות שאנשים יסבלו, במיוחד שיש שם ישובים שסבלו במהלך השנה האחרונה סבל רב, שהתושבים לא יקבלו את מה שמגיע להם על פי מה שהכנסת חוקקה, על פי הקריטריונים הקבועים בגלל שהפקידים במשרד הפנים או במשרד המשפטים עשו ראש קטן.

משה גפני: עם כל הכבוד, שהשרה תיקח אחריות ושהיא תיתן הוראה אלא אם כן יהיה צו מניעה שזה סיפור אחר.

משה גפני: אין צו מניעה.

משה גפני: יש חוק ישן, יש קריטריונים שהוארכו וקוצרו וכל מה שנלווה לעניין הזה.

משה גפני: שהם יעשו בתוך כמה ימים עבודה.

משה גפני: בינתיים אנחנו נאשר את זה לקריאה ראשונה והם יביאו לנו את הקריטריונים אבל שישלמו באופן זמני לרשויות האלה.

נירה שפק: אני חושבת שהחוק הזה חשוב ונכון.

נירה שפק: אני מודה לך שאתה מעלה אותו ואני רוצה רגע לצאת מהחוק הספציפי ולומר שלי יש בעיה, וככל שאני נחשפת אליה יותר ויותר בוועדת הכספים, בכל הסלסלות.

נירה שפק: סלסלה לנתב"ג, סלסלה למעבר צה"ל דרומה, סלסלה לעיר עולים.

נירה שפק: כל הסלסלות האלה, לי לא ברור למה לא לוקחים את כל התקציבים האלה, שמים אותם בסל, קובעים קריטריונים ומחלקים.

נירה שפק: כל פעם אנחנו בסלסלה אחרת וזה לא מאפשר תכנון.

נירה שפק: כל פעם נושא עולה על נושא.

נירה שפק: זה משהו שאני מבקשת שנעשה דיון עליו כי כל הדבר הזה בעיניי הוא הזוי.

נירה שפק: אנחנו כל פעם מטפלים בעיוות במקום זה או אחר.

משה גפני: את מאוד צודקת.

משה גפני: הממשלה הבאה תעשה את זה.

ינון אזולאי: עניין של שבועיים.

נירה שפק: הממשלה הזאת.

נירה שפק: לא הממשלה הבאה.

נירה שפק: אני מסתכלת בחוק ההתייעלות הכלכלית על נושא אחד ואני אקח את פרק ד', צמצום פערים בין רשויות מקומיות.

נירה שפק: אנחנו רואים מה קורה כאן.

נירה שפק: אנחנו רואים את מקור העיוות.

נירה שפק: אנחנו רואים פריפריה שלא מקבלת את המענה, כי היום יש פריפריה גיאוגרפית ופריפריה חברתית.

נירה שפק: קשה לי שבצה"ל לכולם קוראים לוחמים.

נירה שפק: זה שבאגוז, זה שבמטכ"ל, זה שבפיקוד העורף.

נירה שפק: מרוב שאנחנו רוצים להוסיף לכולם, אנחנו שוכחים את המהות.

נירה שפק: אני רואה שיש פגיעה.

נירה שפק: אם אני לוקחת את המועצות האזוריות כדוגמה, יש כאן בעיה אחרת.

נירה שפק: יש מועצה חלשה או חזקה, ישובים עשירים, מועצה חלשה.

נירה שפק: עוטף עזה – כל ועדות הגבולות, ואני בעד ערים, כאשר מצד אחד באה השרה, והיא צודקת, כי כמה מענקי איזון אפשר לתת וכמה אפשר לתת עיר עולים.

נירה שפק: אני אקח כדוגמה ישוב אחד, את שדות נגב.

נירה שפק: אני פותחת את הפריסה בין 2017 לעכשיו, או שער הנגב, ואנחנו רואים שמה שהתחיל ב-295, נגמר ב-129 ואחר כך אפס, אפס, אפס, אפס.

נירה שפק: אני אומרת מאיפה יכול להתאזן עם פער של 10 אחוזים.

נירה שפק: יגיד לי ראש רשות שיורדים לו 10 או 15 אחוזים בתקציב הבסיס שלו ממה הוא בונה כשאין לו כחול לבן, אין לו חניות, אין לו מאגרים, אין לו אזורי מסחר כי זה לא קיים או יש לו אזורי תעשייה אבל לקחו אותם בוועדת גבולות והחקלאות נעלמת לנו.

נירה שפק: אם כן, מה נשאר?

נירה שפק: כל הדברים האלה, אנחנו כאן לא יכולים שלא להתייחס אליהם.

נירה שפק: עיר עולים יורד ואתה אומר תנו לי את זה בפריסה שתאפשר לו לצמוח, תנו לי תכנית, תנו לי תכנית אזורי תעשייה.

נירה שפק: אני הייתי במינהל, אני הייתי בכל המקומות, מה קורה עם זה?

נירה שפק: רק יורד ויורד.

נירה שפק: אני מדברת כאן בשם הפריפריה, בשם מועצות אזוריות.

נירה שפק: מדד הפריפריאליות שנקבע, רשום בקריטריונים שלך, כמה זמן לא עבדו עליו?

נירה שפק: נראה לכם שמישהו במקום שאני גרה, בקיבוץ כפר עזה, יכול להרשות לעצמו שלא יהיו לו 2 מכוניות?

נירה שפק: נראה לכם שהוא יכול להגיע למקום עבודה כי בשער הנגב אין מקומות עבודה, אין רכבת, אין אוטובוסים, אין אוניברסיטה, אפילו לאוניברסיטה אני צריכה אוטובוס ואין.

נירה שפק: אז אני לוקחת מכונית, ולא חשוב איזה דגם, זה לא משנה אם זה מרצדס או סוסיתא.

נירה שפק: אז עולה מדד הפריפריאליות כי יש 2 מכוניות.

נירה שפק: בואו נבחן את הדברים את הדברים האלה כי אנחנו מקבלים כל כך הרבה החלטות שהן לא רלוונטיות ואז אנחנו מתעסקים בתיקון.

נירה שפק: הגיע הזמן שנבוא ונעשה את הדברים האלה ולא נשאיר אותם על השולחן.

אלכס קושניר: תודה רבה.

אלכס קושניר: אנחנו נעשה את הדבר הבא.

אלכס קושניר: קודם כל, אני פונה כאן למשרד הפנים בבקשה לבחון שוב את היכולת שלכם לשלם את הכסף עבור שנתת 2022 כבר עכשיו.

אלכס קושניר: אני גם אדבר על זה עם שרת הפנים.

אלכס קושניר: אני חייב להגיד תודה לאלווירה חברתי, סגנית ראש העיר לוד.

אלכס קושניר: כמות הטלפונים והשיחות שהיו לנו על החקיקה הזו והדחיפה שלה כדי שהחוק הזה יעלה ואחר כך גם ראש העיר, זה הרבה מאוד בזכותכם.

אלכס קושניר: תודה רבה לכם.

אלכס קושניר: כפי שסיכמנו, אנחנו ננסה לקדם את החוק הזה מהר ככל שניתן.

אלכס קושניר: נעביר אותו בקריאה ראשונה, נצמיד את החוק של חבר הכנסת גפני בקריאה ראשונה אבל את הקריאה השנייה והשלישית נאשר רק כשנראה את התקנות.

אלכס קושניר: אני מבקש להקריא את החקיקה.

משה גפני: אור יהודה הוזמנה?

אלכס קושניר: כן.

יאיר רביבו: כולם הוזמנו.

יאיר רביבו: אני מייצג את כולם.

יאיר רביבו: כל 6 הרשויות הוזמנו.

משה גפני: אבל היא לא כאן.

יאיר רביבו: אני מייצג אותה.

יאיר רביבו: לוד, יהוד, אור יהודה, שוהם ושתי מועצות אזוריות – חבל מודיעין ושם כתוב עמק לוד ששונתה בינתיים לשדות דן.

יאיר רביבו: רצו להרגיש יותר תל אביב מאשר לוד.

יאיר רביבו: קיבלו כסף, הרגישו תל אביב.

שלומית ארליך: הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018) (תיקון - הקצאת סכום לרשויות המקומיות הסמוכות לנמל התעופה בן-גוריון), התשפ"ב-2022

שלומית ארליך: בחוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018) התשע"ו-2016, בסעיף 25א -

שלומית ארליך: סעיף קטן (ב) – יימחק.

שלומית ארליך: כיוון שמדובר בהצעת חוק לקריאה ראשונה, משרד האוצר, יש עלות תקציבית?

ידידיה גרינוולד: התקציב הזה קיים.

ידידיה גרינוולד: התקציב הנוכחי.

שלומית ארליך: אנחנו צריכים לרשום האם יש עלות תקציבית.

ידידיה גרינוולד: לא.

ידידיה גרינוולד: אני אמור שיש עלות תקציבית אבל כבר נכללה במסגרת התקציב לשנת 2022.

משה גפני: שואלת היועצת המשפטית האם אתם מגדירים את החוק הזה כחוק תקציבי.

ידידיה גרינוולד: לא.

משה גפני: כי אם אתם מגדירים את זה כחוק תקציבי, צריך 50 חברי כנסת.

משה גפני: אין לנו היום אפילו עשרה.

ידידיה גרינוולד: התשובה היא לא.

ידידיה גרינוולד: החוק הוא רק מדבר על חלוקת הכספים.

משה גפני: זה לא חוק תקציבי.

משה גפני: התשובה היא לא.

אלכס קושניר: מי בעד אישור הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018) (תיקון - הקצאת סכום לרשויות המקומיות הסמוכות לנמל התעופה בן-גוריון), התשפ"ב-2022?

אלכס קושניר: מי נגד?

אלכס קושניר: מי נמנע?

אלכס קושניר: אושר

אלכס קושניר: החוק אושר פה אחד לקריאה ראשונה במליאה.

משה גפני: אני חוזר על בקשתי לדבר עם שרת הפנים.

אלכס קושניר: כן.

אלכס קושניר: אני אדבר.

ולדימיר בליאק: זה מוסכם על כולנו.

אלכס קושניר: אנחנו חוזרים להצבעה על רוויזיה.

ינון אזולאי: אדוני, בכנסת יש סדרנים שעושים עבודה טובה.

ינון אזולאי: יושב כאן סדרן שקוראים לו אדם חזן שמגיע לו מזל טוב.

ינון אזולאי: יש לו יום הולדת.

אלכס קושניר: מזל טוב.

ינון אזולאי: מגיע לו הרבה נחת ושמחה וגם לאשתו שגם היא עובדת בכנסת.

ינון אזולאי: שיהיה להם מזל טוב, בריאות ונחת מהילדים החמודים.

משה גפני: אני ביקשתי הצעה לסדר.

משה גפני: לגבי הנושא של היתומים עם מס הרכישה וכל מה שנלווה לזה.

משה גפני: היה מדובר על כך שהמשרד יכניס את זה בתוך הקריטריון שלו.

שלומית ארליך: זה בחוזר של רשות המיסים.

שלומית ארליך: מדובר על כך שהם יביאו תיקון של החוזר.

אלכס קושניר: יטופל.

אלכס קושניר: אני אפנה אליהם שו ב.

משה גפני: אם יש בעיות צריך להביא את זה לוועדה.

אלכס קושניר: בסדר.

אלכס קושניר: יטופל.

אלכס קושניר: הם הבטיחו.

אלכס קושניר: אתה צודק.

אלכס קושניר: יש לנו רוויזיה להצביע עליה.

טמיר כהן: רוויזיה על פנייה מספר 65 ו-66, משרד הבריאות.

אלכס קושניר: לא.

אלכס קושניר: הוצאות פיתוח.

אלכס קושניר: אני לא מעלה את משרד הבריאות.

טמיר כהן: פנייה מספר 83-013.

טמיר כהן: הוצאות פיתוח אחרות.

אלכס קושניר: מי בעד הרוויזיה?

אלכס קושניר: מי נגד?

אלכס קושניר: מי נמנע?

אלכס קושניר: הרוויזיה לא נתקבלה

אלכס קושניר: הרוויזיה לא התקבלה.

אלכס קושניר: הפנייה אושרה.

אלכס קושניר: תודה רבה.

אלכס קושניר: הישיבה נעולה.